khistorydata/jeongjo-sjw-relations huggingface dataset:
정조 8년
洪仁浩。以賑恤廳言啓曰。蓮池洞居任掌吳介老味。今三月初八日。梨峴屛門近處。得八歲女兒德伊。本洞居禁衙營軍士金聲新。自願率養。告于東部。自該部。同月初十日牒呈。故依願施行。帖文追後成給之意。敢啓。傳曰。知道。
정조 8년
趙興鎭。以二所巡廳言啓曰。去夜二更量。犯夜人別監李禧謙執捉。何以爲之。敢啓。傳曰。依定數。治罪後。草記。
정조 8년
趙興鎭。以二所巡廳言啓曰。依傳敎去夜二更量。犯夜人別監李禧謙。依更數決棍二十度後。放送之意。敢啓。傳曰。知道。
정조 8년
洪仁浩。以禁府言啓曰。今番文臣製述時。白文呈券典籍韓珩一洪夏俊。俱是丁酉以前榜云。處分不可異同。照律公事爻周。自本府。相考他文臣照律擧行後。草記事。命下矣。取考本府騰錄。則辛丑二月文臣製述時。許晊李彦五。以入庭不作罪。禁推而有不應爲。笞四十照律之例。韓珩一洪夏俊。依許晊李彦五例。笞四十收贖。附過還職。何如。傳曰。允。
정조 8년
洪仁浩。以刑曹言啓曰。卽接禮曹移文則慶尙道左水營水軍朴處權。上年秋東堂二所。初試入格。依例發關頉下云矣。取考文案。則朴處權。昨春文科覆試時。以代述罪。水軍充定於東萊府。而處權。已爲入格。則該曹。宜卽移文啓稟頉役。而今因處權之呈訴。晩時論移者。雖甚稽忽。考見榜目。則朴處權之初試入格。果爲的實。依庚子定式。免役事。分付該道道臣。何如。傳曰。允。
정조 8년
備邊司粘連啓目。觀此慶尙監司狀啓。移轉穀。船漢輩。潛自偸賣。以生爲死。萬萬巧惡。道臣之直請照法。未免輕先。當該道臣推考。上項罪人等。更加嚴訊。期於取服後。狀聞。稟處。何如。判付啓。道臣推考事。依回啓施行爲旀。偸出旣不滿十石。金巖回李正三等兩漢罪狀。旁照本律。令該曹。稟處爲旀。漂失穀物數爻眞僞。道臣必當知之。更爲從所聞。論理狀聞後。稟處爲良如敎。
정조 8년
行大司諫沈豐之。副提學趙尙鎭。執義林濟遠。司諫安廷玹。應敎李兢淵。掌令安鼎大。持平安策。校理趙弘鎭李顯靖。副校理李翼晉。正言李延伋。修撰鄭萬始。副修撰申耆尹序東啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請勿故罪人德相。亟施孥籍之典。答三司曰。不允。
정조 8년
行大司諫沈豐之。執義林濟遠。司諫安廷玹。持平安策。掌令安鼎大。正言李延伋啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 8년
持平安策啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。第四件事五件事九件事十件事。亟停勿煩。
정조 8년
正言李延伋啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事第十五件事。亟停勿煩。
정조 8년
甲辰三月十一日辰時。上御讌和堂。輪對官入侍時。右副承旨趙興鎭。假注書朴能源。記注官金健修。記事官尹行任。忠勳府都事李壽仁。義禁府都事李性淳。敦寧府直長金在昌。儀賓府都事許霔。以次進伏訖。上曰。輪對官次次進奏職姓名。可也。李壽仁等。以次奏對訖。上問所懷。壽仁等皆曰。無所懷矣。上命輪對官先退。仍下敎曰。注書出去。召對爲之事。分付。賤臣承命出。與參贊官金夏材。侍讀官李延伋。檢討官安策。編修官吳錫齡。偕入進伏。上命讀國朝寶鑑。延伋讀自十三卷四十三編十四板。止十七板。策讀十八板。行任讀十九板。夏材讀自二十板。止二十三板。上命陳文義。延伋曰。太極之理。誠至大矣。太極之義。又至妙矣。臣以謏才淺學。素無講究。不能以敷衍仰對。而大體言之。則太極。卽一陰陽之本體。而天下萬物。無一不具一太極。而惟聖人。又修明此理矣。今我聖上。已修心上之太極。凡於喜怒愛惡。固無毫分過差。而第念敬之一字。實爲本源。欲望聖上。益加持敬之工。以作立極之要焉。上曰。所陳誠好。下番其陳之。策曰。臣無學識。實無文義之仰達者。而昨日聖敎中。以地震星孛等天災爲憂。今以先正之言觀之。事天如事父母。則轉災爲祥之道。實在於是。伏願殿下。體念焉。上曰。所奏好矣。閣臣參贊官。亦陳之。行任曰。上下番所奏已悉。臣何煩達乎。夏材曰。臣學識鹵莽。況於天人性命之精微處。何敢强解。而第太極中。莫不具陰陽五行。而四性亦各以其類而分屬矣。朱子。以爲濂溪此圖。發前聖之所未發。比諸四書。尤爲精密。其功可謂盛矣。先正臣宋時烈之於當時經筵。討論此圖。反復推明。靡有餘蘊。亦猶周子之發揮四書所未及之旨也。先正。後朱子一人也。臣等淺見。毫無仰裨聖學。而先正之說。怳若親聽。今其人雖亡。其言猶存。儻殿下。於其講說。深究體認。則亦何異資啓沃於同時乎。惟殿下念哉。上曰。所奏好矣。上曰。無極太極。只是一箇理而已。則何以分而二之乎。延伋曰。專以理言。無有聲臭。則太極之上。豈復有他物乎。夏材曰。朱子云。但言無極而不言太極。則萬物淪於空寂。不能爲萬化之本。只言太極而不言無極。則萬物滯於一隅。不足爲萬化之本。此說極精切著。明矣。先正臣李珥云。無極而太極者。猶云無極而煞有太極。非無極之外。復有太極也。上曰。無極而太極云者。泛看則似有兩段之嫌。太極二字。說出此理之無所虧欠。而濂翁之圖。太極之上。又有無極圈子者。甚可疑也。最難曉解。而大凡只言太極而不言無極。則學者必以太極疑有形體。若言無極而不言太極。則無極二字。亦涉空寂。故曰無極而太極。則其精神專在於着一而字。太極之外。非別有所謂無極也。蓋言本自無極而是爲太極也。兩段之疑。自可消釋。而作圖之本義。庶或窺見矣。上曰。太極之理。一而已。而註解曰。萬物各具一太極者。何謂也。延伋曰。臣本鹵莽。何敢臆對。而第念太極。本是陰陽之理。而盈天地之間者。皆具陰陽之理。則天下萬物之各具一太極。似或然也。上曰。太極之體雖一。其用各殊。此乃理一分殊之妙也。自一原觀之。則統體一太極。而從萬物言之。無一非此理。此所謂各具太極也。天命流行。化生萬物。而氣以成形。理亦賦焉者。卽是太極之理。各具於萬物者也。雖然。統體與各具。自是一太極。只在人看得如何耳。孟氏後千有餘年。濂翁一人。不由師承。洞見大原。作此圖以示後人者。其功誠大矣。且太極。理也。陰陽。氣也。理與氣。可以分合看者也。是以。一動一靜者。陰陽也。所以動所以靜者。太極也。以太極爲陰陽之本體則。可也。太極陰陽。混圇看之。則不可也。非陰陽。則太極之理。無所住着。非太極則陰陽之氣。無有主宰。此所謂理氣之一而二。二而一者也。且太極動而生陽。靜而生陰。生字不深究。則不無可疑。而先正註解。極分明矣。夏材曰。先正。嘗以此問於臣先祖先正臣長生曰。動而生陽。靜而生陰。猶有分二之嫌。只看作動而陽。靜而陰云云。臣先祖。亦以爲然矣。上曰。子貢。以聖門高弟。不得聞性與天道。夫子罕言命與仁。而子思則言天命之性於中庸首章。孟子則見滕文公。而道性善。開口便說仁義。思孟之詳說性命。與夫子之罕言。似有不同。雖以程朱言之。程門敎人。未嘗以是輕易說道。而朱子則以太極圖說。首言於近思錄。亦以元亨利貞。揭之小學篇首。聖賢之設敎。亦云多術。而後人之驟看。不能無疑矣。策曰。臣不敢臆料仰達。而太極之理。微妙難知。故揭之篇首。使後之人。開卷瞭然矣。上曰。正與義。言靜邊。中與仁。言動邊。何謂也。策曰。臣未敢質言。而正與義屬體。故以靜邊言。中與仁屬用。故以動邊言也。上曰。聖人主靜。動靜相須。自是常理。而除却動一邊。只謂之主靜。則非但有違於相須之義。殆近於異端有體無用之學。此爲可疑矣。且虛實有無。莫不待對。如使只靜而無動。則有乖吾道。易流他岐矣。延伋曰。主之爲言。非謂只使靜而不使動也。如不能以靜爲主。則易至於常動。蓋此心寂然不動然後。可以酬應事物之動。故曰主靜矣。夏材曰。程子云。不翕聚。不發生。亦此理也。人心亦然。苟不以虛靜爲本。則惡能不差於紛華波蕩之時乎。殿下旣灼知厥理之所在。而剖析於幾微之際。非臣所能及也。伏願體之於身。驗之於事。以致知行竝到之極功焉。上曰。靜爲體。動爲用。故體立而後用有以行。是以爲學工夫。以靜爲主。而至靜之中。澹一虛明。及其動也。無所乖戾。必以主靜。看得本乎靜之義好矣。此非捨動而言靜也。故聖人之心。動亦靜。靜亦靜。而靜時常多。動時常少。伊川之敎人靜坐者。亦出於主靜之義也。若曰塊然默坐。無所酬應。則此無異於老佛之虛無寂滅矣。吾儒敎人。夫豈如是也。夏材曰。聖敎誠至當矣。上命退。諸臣以次退出。
정조 8년
甲辰三月十一日未時。上御三善齋。戶房承旨入侍時。行左承旨徐有防。假注書李敬五。記注官金健修。記事官尹行任。以次進伏訖。上命書傳敎曰。聞入侍承宣言。復命之後。旋供夙夜之役。實病果難强云。同副承旨許遞。前望單子入之。仍命退。承史以次退出。
정조 8년
甲辰三月十一日酉時。上御三善齋。坐直承旨入侍時。右副承旨趙興鎭。假注書李敬五。記注官金鳳顯。記事官尹行任。以次進伏訖。上命書傳敎曰。故相靷日在明云。諡號。今日署經。然後可以宣諡。衆所共知實病。及在外人未肅拜人。竝許遞。前望單子入之。待下批牌招。先署經後謝恩。又下敎曰。臺諫闕書入。賤臣承命出。以大諫未差。執義曺遠振。獻納金東淵。在外書入。又下敎曰。出牌臺諫爲誰。知入。賤臣承命出問。以大司憲尹師國。掌令安鼎大金正。持平趙恒鎭李彦祜。司諫安廷玹。正言成鼎鎭李正薰。出牌之意。仰達。又下敎曰。前出牌還收。以大司憲李在協。大司諫沈豐之。出牌事。分付。賤臣承命出傳。還入進伏。上曰。新除授承旨。牌招入直。出榻敎又命書傳敎曰。貞敏公李瀣。宣諡日。先正文純公家致祭之意。向有下敎矣。今已議諡致祭。祭文當製下。令該曹。從近卜日擧行。仍命退。承史以次退出。
정조 8년
行都承旨金夏材坐。行左承旨徐有防坐。右承旨金思穆坐。左副承旨安聖彬坐直。右副承旨趙興鎭坐。同副承旨洪仁浩坐直。注書二員未差。假注書朴能源仕李敬五仕直。事變假注書沈銖仕。
정조 8년
安聖彬啓曰。明日景慕宮展拜相値。視事。頉稟。傳曰。知道。
정조 8년
金夏材啓曰。右副承旨趙興鎭。今日不爲仕進。卽爲牌招。何如。傳曰。允。
정조 8년
傳于徐有防曰。右副承旨入侍。
정조 8년
以寒食祭獻官單子。傳于安聖彬曰。健元陵獻官。戶曹判書鄭一祥爲之。本陵各處修改及局內諸陵修改處。仍爲奉審以來。
정조 8년
以寒食祭獻官單子。傳于安聖彬曰。時任閣臣。無特敎塡差。改付標。
정조 8년
金夏材啓曰。吏曹判書鄭尙淳。參判金文淳。參議金憙牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。參判許遞。參議只推。更爲牌招。
정조 8년
有政。吏批。判書鄭尙淳受由。參判未差。參議金憙進。同副承旨洪仁浩進。啓曰。判書鄭尙淳受由。參判未差。小臣獨政未安。何以爲之。敢稟。傳曰。只出緊任。以李東稷爲副校理。成種仁爲修撰。徐有慶爲知經筵。
정조 8년
兵批。判書李𡊠病。參判鄭昌順病。參議李養鼎入直進。參知李文源未肅拜。左副承旨安聖彬進。副護軍單曺遠振金基正。副司直單洪良浩尹師國金載人尹承烈朴廣源權裕李彦祜趙恒鎭金東淵。副司果單孟至大成鼎鎭李正薰。
정조 8년
傳于洪仁浩曰。吏曹祭享色郞廳。事過後拿處。
정조 8년
以禮部回咨。傳于安聖彬曰。似此回咨。前所未見。間多妄發句語。咨文使之改撰以入。製述官拿處。
정조 8년
以應敎洪文泳牌不進罷職傳旨。傳于安聖彬曰。只推。
정조 8년
洪仁浩。以司僕寺言啓曰。兼內乘李溏。以其親病。呈狀乞遞。有難强令察任。今姑改差。其代。令該曹口傳差出。何如。傳曰。參上宣傳官中。相換。內乘雖是兼窠。旣命相換。相換內乘。口傳付軍職。
정조 8년
兵曹口傳政事。宣傳官李身敬。內乘李溏相換。副司果單李身敬。
정조 8년
傳于洪仁浩曰。都摠都事李永秀。宣傳官李溏。相換。
정조 8년
兵曹口傳政事。都摠都事李永秀。宣傳官李溏。相換。
정조 8년
安聖彬。以弘文館言啓曰。應敎洪文泳。旣有只推之命。卽爲牌招察任。何如。傳曰。允。
정조 8년
安聖彬。以吏曹言啓曰。今此各陵寒食祭獻官。依近例。以刑官及武臣亞將。通融塡差之意。敢啓。傳曰。知道。
정조 8년
安聖彬。以吏曹言啓曰。今此宗廟各陵殿宮園墓。寒食祭。許多執事。皆以在職百官。當爲塡差。而年老公頉及殘司外。元無推移分排之路。不得已以刑曹郞廳。司饔院官員及宣薦都摠府訓鍊院官員。通融塡差之意。敢啓。傳曰。知道。各軍門餉色郞廳。旣有通融塡差之命。則何不擧論乎。所謂摠府訓院之官。無非冷武。奚異於殘蔭。而殘蔭換差之代。皆以此輩塡入。豈不知西銓政格而然乎。飭敎之下。如是擧行。極爲駭然。吏曹佐郞李集斗。文城僉使除授。使之當日辭朝。時任僉使。遞付京職。
정조 8년
安聖彬。以宗親府言啓曰。傳曰。更定可合處後草記。萬一又復如此。難免重勘。依此惕念擧行。可也事。命下矣。因傳敎。有司堂上安春君臣烿。問于宋樂休。則所告內。學生申𢢜女年十六歲。其外祖忠州居幼學李泰賢。而處子方在其家。至於主婚。則申𢢜之四寸京居幼學申㦉。而此外京中無可合處云。何以爲之。惶恐敢啓。傳曰。知道。斯速擇日成禮事。主婚人處。申飭。可也。
정조 8년
趙興鎭。以御營廳言啓曰。今三月十三日。景慕宮展拜時。依兵曹節目。集春營入直摠戎廳作隊軍二十名除出。本廳把摠許侊。入直哨官韓命祥。率領。月覲門左邊。設布帳外排立。東營入直守禦廳作隊軍二十名。入直把摠洪健祚。哨官洪範源。率領宮大門外把守。而竝待標信出用。解嚴後。還入直間。集春營哨官金光潤。東營哨官崔鳳興。代直之意。敢啓。傳曰。知道。
정조 8년
洪仁浩。以刑曹言啓曰。司謁及行首別監。出付刑曹。徒三年定配。草記事。命下矣。依下敎。司謁崔昌福。慶尙道善山府。別監太命吉。黃海道長連縣。竝徒三年定配。卽爲押送之意。敢啓。傳曰。今番。收贖放送。可也。
정조 8년
禁府啓目。樂安前郡守李長喆。判付問目內辭意。出問目。反覆嚴詰。則莫重災結。欲爲擅用。而旣已自服。雖未及入己。究其情狀。萬萬痛駭。所當請刑是白乎矣。曾經宣傳官。勿爲請刑。旣有先朝受敎。上裁。何如。判付啓。所供全不別白。此供辭勿施。私自與否。更爲嚴問。萬一抵賴是去等。直以施威之意。草記爲良如敎。
정조 8년
禮曹啓目粘。孝子安攝。孝行云云。實合旌閭褒尙是白乎矣。事係恩典。臣曹不敢擅便。上裁。何如。判付啓。特許旌閭爲良如敎。
정조 8년
義禁府啓目。守門將辛在復原情云云。傳旨內辭緣。泛稱遲晩。刑推得情。何如。判付啓。刊汰則可矜。判堂時兼元戎。此囚放送。令訓局嚴棍十度。以徵日後爲良如敎。
정조 8년
刑曹啓目。烙印僞造罪人朴昌浩。事關重獄。臣曹不敢擅便。上裁。何如。判付啓。原其情則飢寒所致。究其跡則字畫莫辨。此等罪囚。合施惟輕之典。烙印僞造罪人朴昌浩。參酌勘配爲良如敎。
정조 8년
刑曹啓目。罪人林枝郁。各別嚴刑。期於得情。何如。判付啓。反覆文案。半日參閱。元犯林枝郁。行兇情跡。明若觀火。無一分起疑之端是去乙。枝郁。敢售死中求生之計。順乭之致命。謂由敢冬之拳毆足踢。敢冬。是順乭之兄。而赤面相對。白地勒架。究厥所爲。節節獰慝兺不喩。其叔之圖等訴。其妻之呈上言。無非枝郁所慫慂。而指揮者。此欲參恕。法無可施。卽此除良。殺獄完決。何等至審愼處。而疎漏多端。太失照檢。本曹事。極爲駭然。敢冬之名部牒府關。音似而字異。延哥之招升米十錢。此錄而彼漏。元犯之援引。許作參證。而一任其容護屍親之指告。略加盤詰。而再招後遲放。又如等狀。諸漢。所宜登時推覈。覰破其受嗾奸狀。始何只問三人。末乃拖及六人。凡此數者。一或有焉。未可謂之詞案具而訟體成是去等。矧且各項做錯。難以悉擧。不可以元犯眞贓之綻露無餘。遽令完決。卿等從重推考。此文案勿施。更加詳考。從所見論理議處爲旀。此獄初覆檢及本曹推覈。俱在於去年正月。而伊後絶不訊問。必待今番特敎。然後黽勉擧行。卿等事極甚未妥。雖不一一追勘。此後段。無或如前怠忽爲良如敎。
정조 8년
司諫安廷玹疏曰。伏以。臣懇有至切。而職未鞶遞。言無足槪。而批以溫諭。臣以是以感以惶。不敢復聒。暫肅召命。粗伸義分。獲廁近侍之班。稍慰逖違之戀。至若不可蹲仍之勢。在臣自如。今則臣又可以言私矣。噫。臣悲苦情踪。不待臣之再三猥煩。而宜蒙聖鑑之照燭。伏乞天地父母。憐臣察臣。特命鐫改臣見帶之任。仍治臣瀆擾之罪。公私幸甚。且臣區區無隱之忱。抑有一二事附陳者。惟我殿下。聰明睿智。卓越千古。規矩準繩。動遵列聖。自夫光御之初。政令事爲。壹是以三代爲志。求助之誠。本之惻怛。察眉之恩。浹于肌髓。凡今在廷之臣。遭際明時。孰不願乎。各效才猷。仰贊至化。期以致吾君堯舜之治。而夫何近日以來。聖慮徒勞。而成效未究。國計無恃。而衆弊成痼。廟堂訏謨。務歸架補。便無聚精注措底意。銓衡剡揀。先主互對。已失惟才是用之意。至於營閫之循例奉行。亦貽責敎之屢勤。州郡之按簿期會。猶多制書之頻違。惟厥啓沃糾繩之責。宜屬三司。而亦不過爲閑漫軟熟。東西塗抹而已。此係大者。外此而許多可論之事。指不勝屈。卽此擧措。尙何足以仰弛乙丙之憂。稱塞聖念之萬一哉。有君無臣之歎。誠不勝其爲今慨恨。而臣愚以爲。我聖上制治之道。亦或有未得要領者歟。蓋其規模太廣。每患志勤而功遲。聰聽獨運。反致官宂而務瘝。伏願竝加留念。凡於發號施令。必要先審其治體。隨以各飭其分掌。上有摠攬而振勵。下無恬嬉而婾惰。以至綱擧目張。制定治成焉。且伏念今日急先之務。莫大於元良輔養之道。而尺衣未及於就傅。身敎唯在於殿下。仰惟貽燕之嘉謨。養正之要法。似無待乎諸臣之警咳。至如陪童名色。亦必另行選擇。但其孩提之戲嬉。恐未必多益於薰習。嬭姆之隨入。亦難保其盡揀於良順。此宜聖念之深軫。而尤合加飭而審愼焉。敎官訓蒙之任。國家需士之本。而當初分職。法意甚美。畢竟責效。名實或舛。常於家居無事之際。罕見挾冊而登門。若値月講入侍之日。始多求童而備數。無謂之甚。有識者歎。宜飭該曹。申明舊規。俾盡敎掖之道。以裨作成之化焉。愼賞必罰。有國大政。酬勞錫馬帖之典。稍別於弓物之頒賜。而及其祗受。反歸虛實之差殊。擬律勿限年之法。較大於徒配等罪名。而至於恩宥。或有先後之倒置。宜令攸司。更爲酌定。施賞而存覈實之規。用罰而無低仰之弊焉。京外之諸般上納。吏屬之情債徵索。從前飭敎。極其截嚴。而法禁漸弛。欺詐滋生。就以訓御禁營錢布捧上言之。廳中之各項隷屬。皆欲染指。科外之許多責求。漸增名目。昔之六七緡之浮費。今則半百金而不足。京營書庫。以陳省尺文而操縱。外邑監色。罄路資邸債而彌縫。畢竟剩用。無以充償。除非換銅木牟利。而犯罪。卽是剝土民疊徵而貽害。當該郞廳之不飭。固宜其責之有歸。而亦緣本營吏胥之差出。無非提調大將之傔從。藉勢少忌。犯科無難。流來謬規。雖難一切盡祛。目今痼弊。實合劃卽嚴防。宜命諸營。竝申禁令。隨現科治。俾無濫雜。各般吏隷等之有窠。竝令本營。屬而擇定。其他內外營司。俱宜一體。申飭焉。寺貢減匹。惠澤至廣。或於各司奴婢之案。猶有故頉仍錄之名。詳考其齒。有過百歲。外邑枚報巡營。監司推諉京司。因循未除。依舊徵貢。便是白骨之收布。恐致和氣之感傷。宜命京外詳査。俾無虛實相蒙焉。發賣各戶。雖宜貧富之詳覈。而西部官之章服徒步。直入閭家。有駭聽聞。亦致避匿之村擾。賑恤人口。雖合肥瘠之精監。而衿川縣之盥水洗面。以觀貌色。太近苛刻。非體寬大之德意。宜令京兆該營。竝爲行會察飭焉。且臣。伏奉傳敎下者。卽因全羅監司狀聞。特命智島萬戶處分狀本。姑未伏見。委折。雖不詳知。而乙金罪名。旣是關係之至大。逆孽逃逋。實緣防守之不嚴。以此論罪。已不可輕行勘處。況於其間。難知其必無隱情。該島萬戶崔弘亮。巡營棍問之擧。未免失之太寬。宜令王府。卽爲拿致嚴訊。地方官之姑爲仍置。該水使之未卽嚴處。災年遞任。雖軫民情。而逆種失捕。大關後弊。有難待其跟捕之愆限。賑政之告畢。亦宜一倂拿問定罪。而逃躱罪人之刻期譏捕。宜命該道臣。益加惕念。俾無疎漏之患焉。省疏具悉。爾之文識。自在宮僚。已熟知之矣。八段論列。無非精約切當底說。予極庸嘉之。第一件事。爾能畫出今日治象。第二件事。蒙養之方。不可以微事而忽之。竝當體念。第三件事。書徒之制。宜先修明。嚴飭敎官。俾有訓蒙之實效。第四件事。果不無倒置之歎。而有難輕易變改矣。第五件事。弊源誠如爾言。令各該衙門營門。各別察戢。第六件事。寺貢減疋之後。各司貢案之仍錄故頉。事之駭痛。孰甚於是。令廟堂。摘發科罪。西部官員事。衿川縣監事。竝依施。至於衿倅之抄飢時。盥水洗面。以觀貌色。尤有太刻之嫌。推考。末端事。當量處。爾其勿辭。從速察職。
정조 8년
甲辰三月十二日辰時。上御讌華堂。晝講。詣臺臺臣同爲入侍時。知事李在簡。特進官洪秀輔。參贊官金思穆。侍讀官李翼晉。檢討官尹序東。持平安策。正言李延伋。假注書李敬五。記注官金健修。記事官尹行任。宗臣雲峯君杺。武臣同知中樞府事任嵂。以次進伏訖。上進講孟子。讀前受音。自萬章問曰宋小國也。止后來其無罰。翼晉伏讀新受音。上復讀新受音。自有攸不爲臣。止一薛居州獨如宋王何。仍命各陳文義。翼晉曰。救民水火云者。蓋指湯武之師也。不但湯武之師爲然。雖以一州縣之民言之。如或爲守令者。貪汚不法。害及生民。則是亦吾民水火之苦也。況今連歲災荒。六路賙賑之時。凡於救民之政。尤不容少緩。謂宜申戒按道之臣。明施黜幽之典。俾一州一縣之民。擧無歎息愁怨之聲。此亦爲救焚拯溺之一端矣。伏願聖上。體念焉。上曰。所奏好矣。翼晉曰。孟子。以一齊人傅之之語。譬薛居州之居王所。此不但爲宋王而發。抑亦爲萬世之訓也。顧今天祐宗祊。篤生元子。相見之禮已過。封冊之禮不遠。博選桂坊之才。廣求草野之士。蒙養之道。早諭之方。可謂靡不用極。而至於暬御之微。阿保之屬。亦必取其性行之良順。斥去奇衺之雜進。然後可無一齊衆楚之嘆。而庶幾造次以正。薰陶德性。以承萬億年無疆之休。伏願聖上體念焉。上曰。其言亦好矣。序東曰。上章之旨。專在王政二字。而政字。卽正字之意也。紀綱法度。俱是王政中一事。而近日紀綱委靡。法度解弛。百隷怠慢。未見修擧之效。下民侈濫。率多犯分之習。豈不有遜於古聖王立政之美乎。必也正紀綱。正法度然後。始可言王政。伏願聖上。正字上留念焉。上曰。所陳亦好矣。在簡秀輔思穆曰。上下番所陳備矣。臣等無可達之辭矣。上曰。王政之王字。何義也。翼晉對曰。行王道之謂也。上曰。下番所見。何如。序東曰。天下歸王曰王矣。上曰。君子以玄黃而迎君子。小人以簞壺而迎小人。何義也。翼晉曰。玄黃卽所執之幣也。君子以位言。而玉帛之幣。隨其爵而不同。故以玄黃之幣迎之。小人則無可執之幣。故只用簞壺之具而往迎之也。上曰。經筵先退。在簡秀輔杺嵂退出。上曰。右承旨先退。同副承旨入侍。思穆退出。同副承旨洪仁浩進伏。上曰。臺諫進前。翼晉序東策延伋。進前合啓曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。請黑山島圍籬安置罪人龜柱。設鞫嚴問。快正王法。上曰。不允。請物故罪人德相。亟施孥籍之典。上曰。不允。策延伋合啓曰。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請楸子島荐棘罪人最中。更令王府。拿致設鞫。期於得情。夬正王法。上曰。不允。請亟寢煥億島配之命。仍令王府。加刑得情。快施王章。上曰。不允。請湖西營獄散配諸罪人等放送。及出陸減等之命。一竝還寢。仍令王府。設鞫嚴問。快施當律。上曰。不允。請島配罪人貞采。亟令王府。更爲設鞫。夬正王法。上曰。不允。策前啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。上曰。不允。請大靜縣定配罪人聖中。亟令王府。設鞫嚴問。期於得情。夬正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。請求禮縣移配罪人趙嵎。亟寢酌處之命。仍令王府。設鞫得情。夬正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請楸子島安置罪人李普行。亟令王府。拿鞫嚴問。上曰。不允。請物故罪人國榮。亟施孥籍之典。上曰。不允。請李義翊。更令王府。設鞫嚴問。期於得情。上曰。亟停勿煩。請金養淳。亟令王府。更爲設鞫。期於得情。上曰。亟停勿煩。請李義直。亟令王府。設鞫得情。快正典刑。上曰。不允。請南海縣移配罪人任觀周。亟令王府。設鞫嚴問。期於得情。上曰。不允。請捕廳罪人煥九。亟令王府。嚴加鞫問。夬正典刑。上曰。不允。策曰。臣有區區所懷。敢此仰達矣。民心之向背極可畏。祖宗之功化亦難恃。請益勉聖德。上曰。言固好矣。但無結辭。殊非所懷體段矣。仁浩曰。臺臣之筵席所懷。自有體段。而持平安策。旣陳所懷。因無結語。有損臺體。推考。何如。上曰。生疎所致。勿推。可也。出擧條策避嫌曰。臣爲人庸下。言議巽軟。本不合於淸朝耳目之任。而柏府除旨。忽下於禁中持被之日。怵畏義分。章皇出肅。而及登筵席。觸處生疎。欲陳所懷之際。不省體例。做錯甚大。致有承宣請推之擧。臣滿心惶恧。罔知攸措。臣何敢一刻晏然於臺次乎。請命遞斥臣職。上曰。勿辭。亦勿退待。上曰。憲臺就座。策退伏。延伋前啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。夬正王法。上曰。不允。仁浩曰。傳啓事體。何等嚴重。而笏記展讀。雖有近例。煩複披閱。有損筵體。正言李延伋。推考。何如。上曰。依爲之。出擧條延伋避嫌曰。臣才識鹵莽。言議巽軟。淸朝耳目之任。本自不稱。而薇垣除命。遽下於玉署持被之時。他不暇顧。章皇出肅。今登筵席。笏記露出。有違臺體。致勤聖敎。至有承宣請推之擧。臣於是。滿心慙悚。其何可一刻晏然於臺次乎。請命遞斥臣職。上曰。勿辭。仁浩曰。正言李延伋。再啓煩瀆。退待物論矣。上曰。請推本事之外。避嫌時。亦多做錯。勢難例批。然亦不可以此輕遞。姑爲勿辭。仁浩曰。正言李延伋。旣承退待之批。宜卽出去。而還爲就座。退出之際。亦多做錯。推考。何如。上曰。依爲之。出擧條上曰。其在相規之義。儒臣無一人請推者。極爲慨然。上下番玉堂。竝推考。可也。仁浩曰。入侍玉堂。旣承經筵先退之命。則當於三司合啓後。卽爲退出。而因仍就坐。有損筵體。且當筵退。亦有失儀。副校理李翼晉。副修撰尹序東。推考。何如。上曰。依爲之。出擧條仍命退。諸臣以次退出。
정조 8년
甲辰三月十二日巳時。上御三善齋。同副承旨入侍時。同副承旨洪仁浩。假注書李敬五。記注官金健修。記事官尹行任。以次進伏訖。上命書傳敎曰。三日製入格儒生。使之明日來待。又命書傳敎曰。明日當由月覲門。展拜景慕宮。該房知悉。仍命退。承史以次退出。
정조 8년
甲辰三月十二日午時。上御誠正閣。右副承旨入侍時。右副承旨趙興鎭。假注書朴能源。記注官金鳳顯。記事官尹行任。以次進伏訖。上曰。鄭判府事家。昨果宣諡乎。注書。出去知入。可也。賤臣承命出。回奏曰。已爲延諡云矣。上曰。左承旨入侍。徐有防進伏。上命興鎭先退。仍下敎曰。今日坐直誰也。有防曰。左副同副坐直。臣則入內閣番矣。上曰。近日春寒尙峭。果不傷麥乎。有防曰。麥農今年則有庶幾之望云矣。上曰。明日出宮門路。以協陽門爲之。出榻敎仍命退。諸臣以次退出。
정조 8년
甲辰三月十二日未時。上御三善齋。同副承旨入侍時。同副承旨洪仁浩。假注書李敬五。記注官金鳳顯。記事官尹行任。以次進伏訖。上命書傳敎曰。右相。聞以輔養官日次。進見入闕云。入侍事。遣史官。傳諭。賤臣承命出傳。與右議政金熤。偕入進伏。熤進前曰。日氣暄和。近日聖體。若何。上曰。一樣矣。聞卿以輔養官入來云。次對久未行。故兼爲召見耳。熤曰。俄來進見元子宮。肥膚沖實。血色華潤。快勝於向日拜見時。下情不勝忻忭之至。聞醫官言。丸劑姑不進御云矣。上曰。丸劑入蔘料。故見方次且矣。熤曰。肥兒丸。例用人蔘。雖閭巷間小兒。皆服有效無慮矣。臣於使臣還後。初登筵席。竊有區區所懷。敢此仰達矣。領相以冊禮事。屢次陳達。前後下敎。非不至當。而傳聞皇帝衰相近甚云。及此無事之時。盛禮尤不容少緩矣。上曰。予亦非不知其然。而四月。則産故適會相値。五月則。情禮有所不忍。事勢如此。自爾遷就。且向來微恙。尙未快復。自昨今始得少愈矣。熤曰。聖敎至此。臣不敢更事煩稟。而彼國事。有未可知者。宗社大計。恐不宜遲待矣。上曰。漁鹽節目。別無更張。故俄使有司堂上。聚會議處矣。熤曰。此非更張之事。新差堂上。使之會議。則豈無從長善處之道乎。臣向伏見有司堂上循私之下敎。此莫非小臣不察之罪。惶懍隕越。不知所以仰達矣。上曰。此不過一時飭敎。卿何過引之至此。仍命書傳敎曰。向來備郞事。不識委折。有云然之語。今因言端。右揆以此引咎。旣知事實之相左。則豈可無慰勉大臣之道。領相箚批中。有司堂上循私之致此八字抹去。雖因他事就理。爲日已久。時囚罪人李寅植放送。仍命右相先退。熤退出。上謂仁浩曰。今日坐直誰也。對曰。小臣與左副承旨安聖彬矣。上曰。明日爲傳香番乎。仁浩曰。然矣。上命書傳敎曰。政官牌招開政。玉堂有闕之。代以在京無故人差出。待下批。牌招入直。又下敎曰。寒食祭報府。退出後入之。仍命退。承史以次退出。
정조 8년
甲辰三月十二日酉時。上御三善齋。左承旨入侍時。行左承旨徐有防。假注書李敬五。記注官金健修。記事官尹行任。以次進伏訖。上命書傳敎曰。殺獄成獄事。有傳敎合行擧行事。宜詳考外邑規例。參以京司見行之制。劃一成節目以聞。廟堂與禁府刑曹判堂。相議。具別單草記。又命書傳敎曰。殺獄成案。事體何等至嚴。而京司規例。反不如外邑。初覆檢則。狀辭旣甚疎漏。推覈。亦不以時。甚至成獄文書。無一字跋語。雖以本曹事言之。部府報來之後。一番例推。任他經過。了無審閱之意。前叨者襲謬。後來者效尤。一年二年。出場無期。如是之際。安保無廋死之冤乎。觀於今番獄囚安宗玄之致斃。而渠之罪疑有無姑捨是。未必不爲干和之一端。且考時囚錄啓。昨年再昨年成獄之類。迄不完決。京司爲表正之地。而怠忽如許。豈非朝廷之羞恥乎。繼自今。宜定劃一之規。初覆檢狀結語及限內行檢等節。一依外邑例爲之。本曹完決。亦無得延拖。而坐起時。無端闕推。則該判堂削職。該房郞官爲先汰去。出付該府。以爲照法勘處之地。此傳敎載之刑房故事。該房承旨。依此直捧傳旨。亦令禁府刑曹。載之受敎。仍命退。承史以次退出。
정조 8년
趙興鎭啓曰。明日常參經筵。取稟。傳曰。停。
정조 8년
大駕詣景慕宮展拜入齋室後。奎章閣政院玉堂藥房口傳問安。答曰。知道。
정조 8년
洪仁浩啓曰。合辭方張之時。憲府無詣臺之員。未肅拜呈告人員。竝卽牌招。何如。傳曰。允。
정조 8년
兵曹口傳政事。文城僉使單李集斗。副護軍單崔鎭衡。
정조 8년
傳于洪仁浩曰。刑曹判書上疏還給。申飭。明日開坐。
정조 8년
黃海監司狀啓。薦新生石首魚。限內不得封進。惶恐待罪事。傳于洪仁浩曰。勿待罪事。回諭。
정조 8년
安聖彬。以弘文館言啓曰。新除授副校理李東稷。時在全羅道玉果地。經筵入番事緊。請斯速乘馹上來事。下諭。傳曰。依啓。
정조 8년
金夏材。以吏曹言啓曰。今此永祐園寒食祭獻官。前參判金文淳塡差。而時無職名。令該曹口傳付軍職。何如。傳曰。允。
정조 8년
兵曹口傳政事。副司直單金文淳。
정조 8년
安聖彬。以禮曹言啓曰。卽接光陵參奉所報。則本陵令康聖翊。以濟州人。受由下鄕。今已八朔。終不還仕。今當寒食祭享。兩官不可不備員云。本陵令之受由過限已久。而吏曹。以其絶海之人。不卽出代。每當祭享。輒以假官代行者。事極未安。本陵令康聖翊。今姑改差。其代。卽令該曹口傳差出。以爲備員將事之地。何如。傳曰。允。
정조 8년
吏曹口傳政事。以姜德恒爲光陵令。
정조 8년
安聖彬。以禮曹言啓曰。健元陵陵上。石物塗灰曲墻有頉處。及顯陵兩陵上。石物塗灰。今三月十六日寒食祭。兼告修改事。已爲啓下矣。兩陵相距不遠。本曹堂上郞廳。依例兼進。以除廚傳之弊。何如。傳曰。允。
정조 8년
趙興鎭。以兵曹言啓曰。內吹螺赤及龍虎營兼內吹。今春等習角時。入格賞木綿一同二十三疋。依啓下單子。分等施賞之意。敢啓。傳曰。知道。
정조 8년
安聖彬。以訓鍊都監言啓曰。本局兼內吹。今春等習角賞格。依啓下單子。木綿四十疋。分等施賞之意。敢啓。傳曰。知道。
정조 8년
趙興鎭。以訓鍊都監言啓曰。依傳敎。守門將辛在復。嚴棍十度。以懲日後之意。敢啓。傳曰。知道。
정조 8년
安聖彬。以禁衛營言啓曰。本營兼內吹。今春等習角賞格。依啓下單子。木綿四十二疋。分等施賞之意。敢啓。傳曰。知道。
정조 8년
安聖彬。以御營廳言啓曰。本廳兼內吹。今春等習角賞格。依啓下單子。木綿四十疋。分等施賞之意。敢啓。傳曰。知道。
정조 8년
趙興鎭。以備邊司言啓曰。以諸道漁鹽船稅比摠事。草記批旨。有不可委之一二該堂。成出節目。無論該堂與否。備堂數人。啓下來會本司。磨鍊事目以聞之敎矣。備堂中。刑曹判書趙時俊。行副司直朴祐源啓下。與實兼該堂。依下敎來會籌司。磨鍊以聞。而前備堂行大司諫沈豐之。還差備堂。仍爲啓下。前惠堂徐有隣。惠堂還差。使之一體擧行。何如。傳曰。允。有司堂上金華鎭。一體來會。眼同磨鍊。可也。
정조 8년
洪仁浩。以賑恤廳言啓曰。瓦有豆里契居兵曹代使令金福男。今三月初十日。後川洞近處。得二歲遺棄男兒。本洞居良人朴重玉妻權召史。欲爲乳養。而貧不自食。自願受料。告于南部。自該部。同月十三日牒呈。故依節目給料。使之乳養之意。敢啓。傳曰。知道。
정조 8년
刑曹啓目。罪人私奴福乭。更加嚴刑。期於得情。何如。判付啓。福乭之爲此獄原犯。無甚疑端。且其屍親招所告。單擧福乭一人。億乭之初不共參。可以推知。其他傷處也。實因也。無不十分明的。到此地頭。渠焉逭償命之律乎。況旀渠以兩班家豪悍奴僕。行惡隣里。無所不至。畢竟犯此殺越之變。在朝家。抑强扶弱之政。尤不宜一毫寬恕。然殺獄之有看證。法意至爲嚴重。萬一不具。無以成獄。今此老味之致斃。無一人看證云者。揆以獄體。終不免疎漏。有難遽令完決。卿等更加出意見。論理議處爲旀。議處前正犯處。各別加刑。先爲推問爲良如敎。
정조 8년
正言李錫夏啓曰。臣跡本孤畸。姿又蒙騃。本不合於淸朝耳目之任。而迺者薇垣除旨。忽下於杜門縮伏之日。感激恩私。宜不敢有所瀆擾。而第日前憲臣避辭。旨意深緊。蹈籍無餘。臣雖惶怖欲死。亦不容泯默而止。臣之前日。不得聯參於處置之箚者。只以情急歸護。不可一刻按住故也。而憲臣伊日論臣之啓有曰。右袒被論之人。臣之對章。不可不逐條明辨。故遣辭之際。以玉石相混。臣或顧惜爲言者。蓋以爲雖以此一事言之。臣之意見。容或如此。而亦不過設辭之言。其下所陳。無非臣情私煎迫之由。則臺言之勒加臆逆。有若臣兩項爲說。不專在於請急者然。不亦異乎。況無忌憚一句。是何等語意。而容易加之於人。不少留難。下語之無倫。何至此也。救護之疏。疑之以避事。遜辭之章。斥之以反詈。前後齗齗。轉加危辱。臣雖疲劣。呶呶對辨。心竊恥之。又何必費辭煩浼也。此莫非臣言行無素。見輕同朝之致。何可一刻晏然於臺次乎。請命遞斥臣職。答曰。勿辭。亦勿退侍。
정조 8년
洪仁浩啓曰。正言李錫夏避嫌承批之後。謂有情勢。不爲傳啓。直爲出去。事甚未安。推考警責。仍卽牌招。引避退待外。未肅拜呈告人員。一體牌招。何如。傳曰。允。
정조 8년
吏曹判書鄭尙淳疏曰。伏以。臣以牀簀尸居之喘。帶冢宰戎垣之職。病所不堪。心所不安。日昨疏籲。乞遞本兼諸任。伏枕顒俟。庶冀聖明體諒。及奉批旨。諭以勿辭。臣誠惶隕悶隘。不知所措。今臣之病。不可以時月望痊。今臣之職。不可以時日暫曠。肢體痿痺。不能運動於房闥。而强之以赴政。語言謇吃。不能酬酢於家人。而責之以應務。每聞政牌之降。若升天而無望。或見簿牒之至。欲鑽地而不得。臣旣因病而廢職。今將因職而添病。似此症形。似此情景。廷紳之所共悉。親知之所共諒。一日二日。虛縻重務。而莫之恤焉。微臣生死。固不足言。其於朝政何哉。噫。臣之平生。百不猶人。才固不逮。力猶可及。故夷險之不擇而趨走爲恭。晨夕之不分而筋力爲效。區區涓埃之報。惟在於此。而天之所廢。不幸有疾。竝與其筋力奔走而不可得焉。命之窮矣。爲之奈何。撫念身世。秪自悼歎。至於病狀之難醫。前旣略陳。職任之難副。猶屬例讓。病裏神昏。不能縷煩。惟有早解職名。專意醫藥。庶幾調將。以尋生路。前後政命。自底坐違。情窮勢隘。復此呼籲。伏乞聖慈。將臣本兼。亟賜鐫免。仍治臣逋慢瀆擾之罪。以肅朝綱。以安私分。不勝大願。答曰。省疏具悉。卿其勿辭。調理行公。
정조 8년
持平李祖承啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請求禮縣移配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義翊。亟令王府。設鞫得情。夬正典刑。請南海縣移配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。答府曰。不允。第四件事。第五件事。第九件事。第十件事。亟停勿煩。
정조 8년
甲辰三月十三日辰時。上詣景慕宮。展拜入侍時。行都承旨金夏材。行左承旨徐有防。右承旨金思穆。左副承旨安聖彬。右副承旨趙興鎭。同副承旨洪仁浩。假注書朴能源李敬五。記注官金鳳顯。記事官尹行任。檢校直閣金憙。以次侍立。上具翼善冠衮龍袍。乘輿出協陽門。聖彬曰。今日傳香時刻已屆。而厚陵參奉李勉齊。未卽來待。以至遲滯。事體所在。萬萬未安。本院請推之外。無他可施之罰。何以爲之。敢稟。上曰。事過後拿處。可也。出擧條路由月覲門。仍詣景慕宮。左右通禮。前導。詣望廟禮位。行禮如儀訖。還入齋殿。上曰。本宮都提調提調入侍。出榻敎賤臣承命出。與都提調金尙喆。提調尹塾。偕入進伏。尙喆進前曰。春寒尙爾。勞動之餘。聖體。若何。上曰。一樣矣。尙喆曰。元子宮氣候。快臻天和。誠不勝欣忭之至。上曰。近頗差勝矣。上曰。向於提調入侍。有所云云。卿已聞知乎。尙喆曰。以原役役價事。果有酬酢。而臣則以爲事面。恐涉如何矣。至於守僕輩。特蒙自上軫念。已有如干分給之物。而每月展拜時。渠輩紅衣等節。亦必爲難。故俄與戶判相議。依例許給爲好云矣。塾曰。本宮儀軌凡例。今已修整。而郞廳可擇其習於典禮及著述者一員。與之裒集冊子。而義盈庫奉事鄭厚祚。可合是任。與本宮奉事。相換。何如。上曰。依爲之。出擧條上謂尙喆曰。儀軌。一依太廟例爲之事。向有下敎。卿亦聞之乎。對曰。臣亦承聞矣。塾曰。凡例有稟定事矣。上曰。與都提調。相議爲之。務從詳備。而展拜日子。竝載之。則何如。尙喆曰。宗廟社稷展拜。皆有載錄之規。而至於本宮。逐月展拜。若以日子逐朔記載。則卷帙。將不知爲幾許。臣之賤慮。以月以爲常。載之。似好矣。塾曰。展拜日子。則別作冊子以記之。恐不必載之於儀軌矣。上曰。今春種樹幾何。尙喆曰。今方始種。姑未得詳知。而甲申所種之樹。已成連抱。亦可見地力之膏潤矣。塾曰。植木中。松樹最難生活。以松子播之則易生。勝於樹種云矣。上曰。無論子種樹種。與訓將相議。善爲之。好矣。命都提調提調姑退。仍還宮。如來儀。駕至協陽門。駕前下敎曰。留待邊將入侍。賤臣承命出傳。與文城僉使李集斗。偕入進前。上問職姓名及六事。集斗奏對訖。上曰。今日內。斯速離發。可也。命興鎭讀傳宣諭。集斗先退。又駕前下敎曰。入格儒生入侍。賤臣承命出。與進士姜等。偕入進前。上命各奏姓名。各誦試券。等。以次奏對訖。命退。又駕前下敎曰。昨日相換傳敎誤傳。當該司謁。從重推考。又下敎曰。李溏。宣傳官相換。肅拜單子。捧入。可也。仍還內。諸臣以次退出。
정조 8년
甲辰三月十三日巳時。上御誠正閣。召對入侍時。參贊官洪仁浩。侍讀官林濟遠。檢討官李鼎運。待敎李崑秀。假注書朴能源。記注官金健修。記事官尹行任。以次進伏訖。上命讀國朝寶鑑。濟遠讀自十三卷第四十一編二十二板。止二十九板。鼎運讀自四十二編一板。止五板。崑秀讀自六板。止八板。仁浩讀九板訖。上命陳文義。濟遠曰。肅廟乙卯。以舟水圖一幅。出示時相。自警之辭。溢於序文。此安不忘危之意也。謹稽年條。則此卽聖祖十五歲時事。而五十年在宥之治。實本於一幅丹靑。誠卓越百王矣。顧今饑饉荐仍。民生困悴。世道朝象。無一可恃。朱子所謂生靈百萬。載在漏船。喚得副手稍工者。正爲今日準備語。而一味伈泄。雍容暇豫。將不知歇泊之處。聖祖舟水之喩。尤宜監念。警惕奮發。免有淪胥之歎。是臣之望也。上曰。所陳甚好矣。下番亦陳之。鼎運曰。以守宰愼擇事。屢下聖敎矣。蓋生民休戚。係於守令。而古則士大夫。出爲守宰。廉白自持。故一有貪汚之人。道伯黜之。臺閣論之。朝廷棄之。今則一經守宰。專事肥己。貪墨成風。廣占田宅。務爲奢華。便成豪貴家樣子。生民困悴。職此之由。而道臣之黜陟不公。臺官之論啓無聞。守臣。將何以懲勵乎。愼擇之政。申飭銓曹。彈駁之風。責之耳目。以爲激勵守令之道焉。上曰。所言好矣。閣臣亦陳之。崑秀曰。先朝遇災修省。特下十行綸音。惓惓乎保民二字。孟子曰。保民而王。莫之能禦。書經曰。民惟邦本。本固邦寧。方今饑荒荐臻。國儲蕩然。賙恤之政。蠲減之令。靡不用極。臣願益加聖意於保民之政焉。上曰。所奏亦好矣。參贊官。其陳之。仁浩曰。今因文義。有所仰達者。昔在肅廟乙卯。出捐帑銀。命補勅需。此實出於無忘賓旅之聖意。而近以西路勅庫事。連有廟堂之關飭。故守法者。謹於封樁。畏罪者。怯於抽栍。所謂封不動之錢。則決無虧欠疎漏之慮。而此外列邑。俱有逐年斂散之勅需。其所出入。難保無弊。今年則必有前頭客使之費。宜講先事豫備之策矣。臣意以爲。申飭兩西道臣。勿論錢穀。凡係支勅之需。多般董飭。預爲收聚。俾免臨時窘急之患。似好。敢此仰達矣。上曰。出擧條。申飭。可也。出擧條上曰。都承旨入侍。出榻敎仍命退。諸臣以次退出。
정조 8년
甲辰三月十三日酉時。上御三善齋。召對入侍時。參贊官洪仁浩。侍讀官李翼晉。檢討官成種仁。原任待敎尹行任。假注書李敬五。記注官金健修金鳳顯。以次進伏訖。上命讀寶鑑。翼晉種仁行任仁浩等。讀自四十三編三十三板。止四十五編一板。上命各陳文義。翼晉曰。寶鑑一部。列聖朝治法政謨。無不備載。而最是崇儒重道四字。尤爲我朝家法。故肅廟朝。於先正臣宋時烈。優禮之意。逈出常格。此豈非今日殿下所可鑑法處乎。目今旌招之列。無一人見在。政宜悉心求訪。盡誠招延。俾草野遺逸之士。于于然來。則朝宗朝崇儒重道之化。其將復光于今日。伏願聖上體念焉。上曰。所奏甚好矣。種仁曰。今以江華留守李選疏觀之。列聖朝崇奬節義之盛德。槪可以想見矣。六臣之孤忠大節。固已暴揚無餘。而獨生六臣。則尙未有褒尙之美。及至今日。始有贈官節惠之典。則我殿下繼述之德。人孰不欽仰。而第念節義二字。無所著於平時。古人所謂求之於犯顔敢諫中者。卽眞切語也。顧今媕婀成風。若所謂犯顔敢諫。固不可得見。而只以依阿軟熟四字。作一時套。此誠大可悶也。然而其所以淬勵振作。導之敢諫。則惟在殿下。惟願克推扶奬節義之心。以爲恢張言路之方焉。上曰。其言亦好矣。行任曰。肅廟朝故相臣文忠公金壽恒。請命玉堂。以農家四時圖繪爲屛風。以進。此甚盛事也。九重雖遠。四野卽邇。春以耕。夏以耘。秋以築場圃。冬以納禾稼。粒粒辛苦。常在目中。雖周公之進豳風。宋臣之圖無逸。無以加此。倘以故相此事。殆若親自當之。隨處體念。每加澄省。則故相爲國之忠。不但著效於當時。聖祖翕受之休。亦將復見於今日矣。上曰。所陳好矣。仁浩曰。今因文義。有所仰達者矣。昔在肅廟朝。儒臣朴泰輔爲養乞郡。該曹覆啓。則特賜食物。俾爲養甘旨之資。靳許外除。以示重經幄之意。孝理之化。旣已推行。而優異之典。傳爲盛事矣。目今新錄之後。玉署備員。法講召對。殆無間日。我聖上典學之念。實不勝欽仰之至。而第念官無大小。必待久任而責成。則矧玆職在論思。專任啓沃之責者乎。臣意以爲。自今。以後。新錄玉堂之無故行公者。必令久於其職。勿輕遞移。使之專意講討之工。似好。故敢此仰達矣。上曰。出擧條。申飭。可也。出擧條仍命退。諸臣以次退出。
정조 8년
行都承旨金夏材式暇。行左承旨徐有防坐。右承旨金思穆坐。左副承旨安聖彬坐直。右副承旨趙興鎭坐。同副承旨洪仁浩坐直。注書二員未差。假注書朴能源仕李敬五仕直。事變假注書未差。
정조 8년
安聖彬啓曰。明日次對相値。常參頉稟。只經筵。取稟。傳曰。只朝講。
정조 8년
安聖彬啓曰。卽者副校理李翼晉。謂有情勢。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 8년
洪仁浩啓曰。合辭方張之時。兩司無詣臺之員。正言李延伋。引避退待。已至多日。尙未處置。亦涉未安。傳旨未下外。未肅拜呈告人員。竝卽牌招。何如。傳曰。允。
정조 8년
傳于安聖彬曰。禮房承旨。馳詣宗廟景慕宮。奉審摘奸以來。
정조 8년
傳于安聖彬曰。廚傳有弊。修改時監役。以陵官兼行。
정조 8년
傳于金思穆曰。戶房承旨入侍。
정조 8년
以執義林濟遠。掌令安鼎大牌不進罷職傳旨。傳于洪仁浩曰。只推。
정조 8년
以司諫安廷玹。獻納朴宗來。正言李錫夏牌不進罷職傳旨。傳于洪仁浩曰。只推。
정조 8년
洪仁浩啓曰。執義林濟遠。掌令安鼎大。司諫安廷玹。獻納朴宗來。正言李錫夏。旣有只推之命。竝一體牌招。何如。傳曰。允。
정조 8년
傳于趙興鎭曰。右承旨入侍。
정조 8년
傳于趙興鎭曰。備局有司堂上。入侍。
정조 8년
以執義林濟遠。掌令安鼎大。持平安策李祖承。司諫安廷玹。獻納朴宗來。正言李錫夏等牌不進罷職傳旨。傳于洪仁浩曰。只推。
정조 8년
洪仁浩啓曰。明日次對。憲府無進參之員。未肅拜呈告人員。竝待開門牌招。何如。傳曰。允。
정조 8년
安聖彬。以弘文館言啓曰。校理李顯靖。疏批已下。卽爲牌招察任。何如。傳曰。允。
정조 8년
以校理李顯靖牌不進罷職傳旨。傳于洪仁浩曰。只推。更爲牌招。
정조 8년
安聖彬。以禮曹言啓曰。卽接康陵參奉所報。則本陵別檢郭鎭益。身病猝重。今此寒食祭享時。無以進參云。翼陵別檢所報。則本陵參奉黃運祚。今月十三日遭故云。莫重祭享。兩官不可不備員。康陵別檢郭鎭益。今姑改差。與翼陵參奉有闕之代。竝令該曹口傳差出。以爲備員將事之地。何如。傳曰。允。判堂時未出仕。令次堂。口傳差出。待下批。使之當日謝恩。
정조 8년
吏曹口傳政事。以沈銖爲康陵別檢。兪漢輔爲翼陵參奉。
정조 8년
安聖彬。以吏曹言啓曰。今此寒食祭。永祐園執事副司果李漵。方在妻喪。未過成服中。昭顯墓執事。軍器寺判官具壽民。身病危重。不能運動。他無推移分排之路。故不得已以氷庫別檢趙鎭明。典牲署奉事柳烶塡差。而臣則惶恐待罪之意。敢啓。傳曰。未通淸文臣。通融差擬。元非法典所禁。則豈可煩稟。爾則推考。更以文武郞官中。除殘司。推移塡差。果無推移之道。堂下別軍職。參上宣傳官及除本司檢書官中。塡差。可也。
정조 8년
趙興鎭。以兵曹言啓曰。五衛將洪應辰。身病猝重。實無供職之望。呈狀乞遞。病勢旣如此。則宿衛輪番之任。不宜久曠。今姑改差。何如。傳曰。允。
정조 8년
洪仁浩。以義禁府言啓曰。因咸鏡監司李命植狀啓。刑曹粘目內。慶興府使韓光迪。移本府處之事。允下矣。韓光迪所當拿問。而慶興以尤甚邑。賑事方張云。此時遞易。反貽民弊。依狀請待畢賑。發遣府書吏。交代後。拿來。何如。傳曰。允。
정조 8년
刑曹啓目。罪人奴三漢。各別嚴刑。期於得情。何如。判付啓。此獄事。被刺與自刺。昭然剖決。然後可斷當律。而問目中。以刀背之在上。刀刃之在下。爲被刺之明證。殊未知其十分襯當是如乎。假令九月乘憤自刺。手勢刃痕。無怪其如許兺不喩。肋乳傷處。雖曰狼藉。彼此扶執。互相顚擠。則自觸被踢。有難硬定主客是遣。大凡女人之性。率皆偏急。慍毒弸中。辦死至易。卿之跋辭。以女性軟弱。何可容易捨命爲說者。無或守法之地。不暇及於原情而然乎。況旀何許男子。自房中持笠躍出云云。果如渠之所供。此無異於奸所捕捉。且以獄體言之。看證太不分明。惡男則發告。而未見相鬪之光景。德噲則立證。而只憑喧咽之人聲。所謂上典李時夏段置。適因看花之行。亦莫辨事實之何如。如此而遽然成獄。似欠疑輕之義是旀。渠雖無識常賤。亦具秉彝。夫妻恩誼。貴賤同得。觀於每夜托宿一疑。其情好之昵昵不衰。足以推知兺除良。同居殆近二十年所。生子生女。以至鬪鬨之時。猶不禁回戀之情。渠無必殺之心。明若觀火。殺人而有償命之律。欲以慰洩幽冤也。其夫犯無情之罪。而抵故犯之辟。畢竟至於代殺而後已。則死女之心。必不以爲服。又念渠之兩穉子。或免襁褓。或在乳下。渠死則渠子。亦無收育之人。然則一獄。雖謂四人竝命。儘非浪語。朝家所以惻然垂憐。三致意於此文案。反復參閱。不覺夜漏之將撤者。此也。去春諸道審理。似此罪囚。必欲付之生科。今亦豈可異同。罪人奴三漢。嚴刑三次。減死仍本役。爲奴定配所。押送爲良如敎。
정조 8년
刑曹啓目。罪人李福雲。各別嚴刑。期於得情。初覆檢官。不可無責。竝令該府。拿問處之。醫律生等。亦自臣曹。從重科治。何如。判府啓。依允爲旀。本獄事。情理至凶獰。手勢極慘毒。國有三尺。不可一刻容貸。後坐起。除尋常箇箇各別嚴刑。捧直招爲良如敎。
정조 8년
刑曹啓目。罪人朴再興。姑爲仍囚。待尙運捉得。以爲酌處之地。何如。判付啓。大抵償命之法。詞證俱備。實因分明然後。可以完決。一或疑晦。不宜遽然硬定。所以重人命而嚴獄體也。此獄段五年囚推。出場無期。一味粧撰。起疑多端。悶其夫德恒之被打。而其妻翼蔽。見其父再興之起鬧。而其子手捽。則被打人不死。而翼蔽者先斃。起鬧人自在。而手捽者潛逃。大是常理之外兺不喩。洞任戒俊。未見鬪鬨之狀。隣居介文。只聞喧擾之聲。則詞證不可謂備矣。膝上瘡痕。本非傷處。頂下赤色。亶是變候。則實因不可謂明矣。以此無詞證無實因之事。迄今未決。有欠審理之政。殺獄罪人朴再興。減死嚴刑定配爲旀。在逃是在尙運段。殺越與否。姑舍是。不顧渠父之滯獄。許久逃避。終不來見。似出緩獄之奸計。其爲傷風悖倫。所關抑云不輕。更加嚴飭。期於捕治爲良如敎。
정조 8년
校理趙弘鎭疏曰。伏以。臣以材則庸騃也。以識則空疎也。科第倖竊。今纔周歲。臺閣叨冒。已是分外。至於登瀛華貫。夫豈臣夢想之所到哉。自承誤恩。非不欲卽效循墻。獲免濫竽。而怵分畏義。黽勉承膺。數次持被。一番登筵。自顧譾劣。已多榮寵。而莫副論思之責。徒取尸素之譏。每一循省。惶汗浹背。且臣本生偏母。年近七耋。素抱貞疾。恒委床席。藥餌爲命。當此節換。重添感冒。症形轉劇。眞元凜綴。臣方入勸粥糜。出議刀圭。束帶供仕。實無其望。而此際以豹直之當次。館吏來促。臣若一離母側。則扶將護視。無所屬托。臣情到此。益切煎迫。玆將危懇之私。仰瀆崇嚴之聽。伏乞聖慈。特賜矜憐。亟許鐫改。俾得便意救護。千萬幸甚。臣無任屛營祈懇之至云云。踏啓字。
정조 8년
甲辰三月十四日巳時。上御三善齋。召對入侍時。參贊官徐有防。侍讀官李翼晉。檢討官成種仁。假注書李敬五。記注官金鳳顯。記事官尹行任。以次進伏訖。上曰。同副承旨入侍。出榻敎賤臣承命出。與同副承旨洪仁浩。偕入進伏。上命讀寶鑑。翼晉種仁有防仁浩敬五行任等。讀自四十五編一板。止四十六編十三板。上命各陳文義。翼晉曰。四賢祠創建時。以肅廟朝所下傳敎及先正臣獻議觀之。四賢之名節氣槪。千載之下。尙令人起敬。夫太學賢士所關。士者國之元氣。太學儒生。卽他日朝廷之本。其所以培養成就之道。不但爲今日之急務。實爲仰體祖宗朝盛德也。伏願聖上體念焉。上曰。所奏甚好矣。種仁曰。寶鑑一書。太半民事也。祖宗朝遇災異。則盡修省之道。値饑饉則。軫憂恤之方。開卷之際。不啻爛然。而不幸近歲。連値歉荒。我聖上憂勤賙救之政。殆無不至。雖以目今筵敎觀之。爲民之意。勤勤懇懇。則臣實仰繼述之聖德。而然而災異饑饉之時。聖念雖勤。豐亨豫大之日。人情易忽。伏願殿下。愼終如始。恒懋憂恤之念焉。上曰。其言亦好矣。有防曰。上番旣以培養士氣。有所陳達。此誠今日之急先務也。伏望留念焉。仁浩曰。今因文義。有所仰達矣。昔在肅廟壬戌。深軫弭災之方。特下親撰之敎。七條辭旨。十行申複。成湯六事之責。實無以加之。而言路不闢。讜言未聞八字。揭爲第二條自省之辭。大聖人遇災修省之德。寔爲我殿下繼述之道。臣固欽仰之不暇矣。近因荐歉之災。輒垂懇惻之敎。求助之意。虛襟之量。藹然於辭旨之表。是宜言路漸恢。讜言日聞。而仄聽至今。尙未見效。遇災則雖加振勵。稍久則又復因循。臣意以爲。申飭三司諸臣。隨事必陳。盡言不諱。仰體來諫之德意。俾有求言之實效。似好。故敢此仰達矣。上曰。所奏。實是目下急務。予庸嘉之。以此出擧條。令三司諸臣。知之。可也。出擧條仍命退。諸臣以次退出。
정조 8년
甲辰三月十四日巳時。上御讌華堂。右承旨入侍時。右承旨金思穆。假注書李敬五。記注官金鳳顯。記事官尹行任。以次進伏訖。上曰。王大妃殿進御粟米飮前方中。人蔘減五分。自明日煎入。出榻敎上曰。禮房承旨入侍。出榻敎又下敎曰。軍士房承旨入侍。賤臣承命出傳。左副承旨安聖彬。右副承旨趙興鎭。偕入進伏。思穆先退。上曰。奉審無頉乎。聖彬曰。臣承命馳詣宗廟景慕宮。奉審殿內。皆無頉。奉審祭物祭器祭井。亦皆精潔。摘奸諸執事進排官。俱爲無頉矣。上曰。備局有司堂上入侍。賤臣承命出。與行副司直徐有隣李在簡。刑曹判書趙時俊。偕入進伏。上曰。漁鹽船稅節目。幾何釐整乎。先朝聖意。在於爲民。目今小小通變。亦在爲民。視前日宮房白懲之弊。豈不有愈。而一或差誤。則民之受害。反不如仍舊之爲便。未知輿論。果如何云耶。有隣曰。輿情則以出付道臣爲便。近來魚産之翔踊。年年益甚。民情誠難堪云。臣待罪湖南時。以古群山之弊觀之。臣意。亦以出付爲便矣。時俊曰。不但輿情之爲便。以事面言之。付之道臣。極爲穩當。設令民情。有少不便。惟在自上。審其利害處分之如何矣。上曰。出付之後。官用則。使或有勝於前。而其間不無操縱之弊矣。在簡曰。聖敎至當。今若嚴立科條。則其弊自至無慮矣。上曰。卿等旣經方伯。民之便否。想必詳知。須採探民情。審其利害。從便善爲之。可也。有隣曰。賤慮所及。何敢泛忽乎。上曰。洪忠道賑口。雖不及東北。而比昨年。反有減焉。何也。有隣曰。賑邑雖小於昨年。而賑口則無減矣。上曰。賑資五萬石。果無不足之慮否。有隣曰。賑資則幾乎相當。而還上最爲罔措矣。上曰。目今穀簿。實無出處。以錢還分給。則還民之憂。庶可以少紓。卿等之意。何如。在簡曰。賑政今幾過半。錢還恐似難便矣。時俊曰。無穀則勢將代錢。待秋還捧本色。少無所害。惟在道臣方便處之如何。且聞嶺船。無事到泊。分俵亦善爲之。民情似必稍緩矣。上曰。荐饑之餘。民心遑急。雖以京城發賣言之。只餘來朔一等。不可不更給一等矣。有隣曰。聖敎至當。當給小米一等。而似有陳久之慮。故方欲減價而出給矣。時俊曰。卽今大小米直。幾近相稱。貢物一石價。爲八兩矣。上曰。小米不至不堪食乎。有隣曰。雖云陳久。猶可堪食矣。上曰。白給不宜異同。亦爲更給一等。好矣。有隣等曰。如是則飢民尤當感祝矣。上曰。明日次對。來會云乎。興鎭曰。臣未及聞知矣。有隣曰。俄聞右相之言。如無時急公事。則將頉稟云矣。上曰。明日使之來會。可也。時俊曰。徒流案中。同罪罪人八名放送事。日前定配罪人特放時。該府該曹。徒流案入啓。待書下同罪之在於之次稍實邑而未蒙一視之澤者。該府該曹堂上。詳細準視。各其名上。付籤登對。稟處事。命下矣。臣取考本曹徒流案。則徒年罪人中玉果李再還。茂朱徐亨曾。新溪姜召史。金川李日成。松禾崔仲男。與已蒙放。淳昌崔茂山。新昌洪難。伊川申鳳朝同罪。忠州李命奎。與已蒙放。潭陽李世佑。全義李貴才。旌善李起泰同罪。白川張順起。與已蒙放。樂安奴喆伊同罪。充軍罪人中宣川洪胤祚。與已蒙放。長淵朴省身同罪。故敢此仰達矣。上曰。竝放送。可也。出擧條時俊曰。刑曹獄案。今當回啓。而本曹亞三堂。俱爲差祭。不得擧行。何以爲之乎。上曰。竝改付標。以他員差祭事。分付。可也。上曰。八道錄啓。皆已上來乎。時俊曰。盡爲來到矣。上曰。曺哥獄事。旣非酗酒。以親査而同宿掖殺。豈不凶獰乎。林哥獄事。何故至于今未決乎。時俊曰。臣亦未知其故矣。上曰。其在重獄體之道。決不當若是。如不提飭。雖至三四年。決末無期。節目須詳審爲之。揭板事。亦次第擧行。可也。又下敎曰。向有罪囚輩賑救之敎。果一一分給乎。時俊曰。頃已分賑。且頒憫恤之德意。渠輩莫不感泣矣。上曰。京獄與諸道有異。雖完決之後。自有傅生之道矣。今日當坐起乎。時俊曰。朝已開坐。故今將赴坐矣。上曰。同副承旨入侍。出榻敎同副承旨洪仁浩。承命進伏。聖彬退出。上命書傳敎曰。京囚完決之後。有本曹日次公事。猶可常常披閱。至於外囚。一番錄啓。更無參考之道。殊無一視之意。此後諸道錄啓死囚。區別分編。謄置冊子。一件入啓。一件曹上。新錄啓之類。當道冊中。次次添錄。或有疏決者。元冊子拔出事。著爲定式。入啓冊子。請出修正。一依決獄案例擧行事。亦爲分付。又命書傳敎曰。召對爲之。又下敎曰。卿等退去。湖西賑穀及錢還事。相議善爲之。可也。有隣在簡時俊興鎭。先爲退出。
정조 8년
甲辰三月十四日酉時。上御三善齋。左承旨入侍時。行左承旨徐有防。假注書李敬五。記注官金鳳顯。記事官尹行任。以次進伏訖。上曰。明日朝講。兼行次對。副提學使之進參。而特進官加抄之意。分付弘文館。可也。仍命退。承史以次退出。
정조 8년
行都承旨金夏材坐。行左承旨徐有防坐。右承旨金思穆坐直。左副承旨安聖彬坐。右副承旨趙興鎭坐直。同副承旨洪仁浩坐。注書二員未差。假注書朴能源仕直李敬五仕。事變假注書未差。
정조 8년
安聖彬啓曰。明日七祀堂修改相値。視事頉稟。傳曰。知道。